የአፍሪካ ወጣቶች ሻምፒዮና ነገ ይጀመራል
በኮትዲቯር
አቢጃን በሚካሄደው የወጣቶች ሻምፒዮና ተሳታፊ የሚሆነው የኢትዮጵያ ታዳጊ ወጣት አትሌቲክስ ብሄራዊ ቡድን ትናንት ወደቦታው አቅንቷል። ነገ በሚጀምረው በዚህ ሻምፒዮና ላይ ኢትዮጵያን ጨምሮ ከ30 ሀገራት በላይ ተሳታፊ እንደሚሆኑም ታውቋል። ሁለቱ
ውድድሮች በአንድነት የሚካሄዱ ሲሆን፤ ከ18 ዓመት በታች ለ3ኛ ጊዜ፤ ከ20 ዓመት በታች ደግሞ ዘንድሮ ለ16 ጊዜ ይደረጋል። ለአምስት ቀናት በሚቆየው በዚህ ውድድር ኢትዮጵያ 43 የወንድ 39 የሴት፤ በጥቅሉ 82 የሚሆኑ አትሌቶችን ታሳትፋለች። ቡድኑ ከትናንት በስቲያ ምሽት ሽኝት የተደረገለት ሲሆን፤ ትናንት ረፋድ ላይ ወደ ስፍራው ማቅናት ችሏል። በዚህ ውድድር ላይ ተሳታፊ የሚሆኑት አትሌቶች በአሰላ በተካሄደው የወጣቶች አትሌቲክስ ሻምፒዮና ባስመዘገቡት ደረጃ መሰረት የተመረጡ መሆኑን በፌዴሬሽኑ ተሳትፎና ውድድር የስራ ሂደት መሪ እንዲሁም የቡድኑ የቴክኒክ ዳይሬክተር አቶ አስፋው ዳኜ ይገልጻሉ። አትሌቶቹ ከ45 ቀናት ላላነሰ ጊዜ በሆቴል ተሰባስበው ልዩ ስልጠና ሲደረግላቸው መቆየቱንም ጠቅሰዋል። ቡድኑ ከተለመደው አንጻር በርካታ አባላትን የያዘ እንደመሆኑም በከፍተኛ ትኩረት ዝግጅቱን ሲያደርግ ቆይቷል። የፌዴሬሽኑ ስራ አስፈጻሚ ኮሚቴ አባላት በደረሱበት ስምምነት መሰረት ከፍተኛ ወጪ የሚጠይቅ ቢሆንም፤ ከሌላው ጊዜ በተለየ የዝግጅት ጊዜውን በመጨመር ሲካሄድ ቆይቷል። ቡድኑን ባስመረጡት አትሌቶች መጠን በተመረጡ 14 አሰልጣኞች ሲሰለጥን መቆየቱም ታውቋል። በሻምፒዮናው
ላይ ከአጭር እስከ ረጅም ርቀት የመም ውድድር የሚካሄድ ሲሆን፤ የሜዳ ተግባራትም አንዱ የውድድር ዘርፍ ነው። የኢትዮጵያ ታዳጊ ቡድኑ ከአጭር ርቀት ጀምሮ እስከ 3ሺ ሜትር እንዲሁም እስከ 2ሺ መሰናክል ተሳታፊ ይሆናሉ። በወጣቶች ቡድን በኩልም ሌሎቹ እንደተጠበቁ ሆነው በወንዶች በ5ሺ እና 10ሺ ሜትሮች እንዲሁም በሴቶች በኩል 3ሺ እና 5ሺ ተካፋዮች ናቸው። ከሩጫ ውድድር ባሻገርም በሜዳ ላይ ተግባራትም ተሳታፊ የሚሆኑ አትሌቶች በቡድኑ ተካተዋል። ከሁለት
ዓመት በፊት በአልጄሪያዋ ፕለምሲን በተካሄደው ውድድር የኢትዮጵያ ብሄራዊ ቡድን 30 ሜዳሊያዎችን በማስመዝገብ በጥሩ ውጤት ማጠናቀቁን የቴክኒክ ዳይሬክተሩ ያስታውሳሉ። ለዚህኛው ውድድርም የተሻለ ውጤት ለማምጣት ዝግጅት የተደረገ ሲሆን፤ ተተኪ አትሌቶች እንደመሆናቸው ህዝቡ ድጋፉን እንዲሰጣቸውም ነው የጠየቁት።ብርሃን
ፈይሳ